
PATVIRTINTA
Lietuvos Respublikos
vidaus reikalų ministro
2024 m. rugsėjo 10 d.
įsakymu Nr. 1V-552

VIEŠOSIOS ĮSTAIGOS
VIDAUS REIKALŲ MINISTERIJOS PROJEKTŲ VALDYMO AGENTŪROS
VADOVO
PAREIGYBĖS APRAŠYMAS

I SKYRIUS
PAREIGYBĖ

1. Viešosios įstaigos Vidaus reikalų ministerijos projektų valdymo agentūros (toliau – Agentūra) vadovas yra viešosios įstaigos vadovas.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

2. Darbuotojas, einantis šias pareigas, turi atitikti šiuos specialius reikalavimus:
2.1. turėti aukštąjį universitetinį išsilavinimą (bakalauro kvalifikacinis laipsnis) arba jam lygiavertę aukštojo mokslo kvalifikaciją;
2.2. turėti ne mažesnę kaip 3 metų  Europos Sąjungos (toliau – ES) programų arba ES finansuojamų projektų valdymo patirtį;
2.3. turėti ne mažesnę kaip 1 metų vadovaujamo darbo patirtį;
2.4. mokėti anglų kalbą ne žemesniu kaip B2 kalbos mokėjimo lygiu (pagal Bendrųjų Europos kalbų metmenų kalbos mokėjimo lygių sistemą);
2.5. išmanyti ES, tarptautinius ir nacionalinius teisės aktus, reglamentuojančius ES ir tarptautinių fondų valdymą, viešųjų įstaigų veiklą, viešąjį administravimą, teisinius darbo santykius, strateginį valdymą, viešuosius pirkimus ir kitus su įstaigos vykdoma veikla susijusius norminius teisės aktus;
2.6. išmanyti projektų ir procesų valdymo principus;
2.7. turėti strateginio planavimo, žmogiškųjų išteklių valdymo žinių ir įgūdžių;
2.8. mokėti kaupti, analizuoti, sisteminti, apibendrinti informaciją bei aiškiai ir argumentuotai parengti išvadas ir pasiūlymus;
2.9. gebėti sklandžiai dėstyti mintis raštu ir žodžiu valstybine kalba;
2.10. gebėti savarankiškai planuoti, organizuoti savo bei įstaigos veiklą;
2.11. būti pareigingam, darbščiam, kūrybingam, komunikabiliam;
2.12. mokėti naudotis informacinėmis technologijomis, dirbti „Microsoft Office“ programiniu paketu.

III SKYRIUS
ŠIAS PAREIGAS EINANČIO DARBUOTOJO FUNKCIJOS

3. Šias pareigas einantis darbuotojas vykdo šias funkcijas:
3.1. organizuoja ir kontroliuoja Agentūros veiklą taip, kad Agentūra tinkamai įgyvendintų jai nustatytus tikslus ir atliktų jai pavestas funkcijas;
3.2. palaiko Agentūros veiklai reikalingus ryšius su kitų valstybių institucijomis, tarptautinėmis organizacijomis;
3.3. rengia ilgalaikę Agentūros veiklos strategiją ir teikia ją tvirtinti visuotiniam dalininkų susirinkimui;
3.4. užtikrina Agentūros finansinės apskaitos organizavimą pagal Lietuvos Respublikos finansinės apskaitos įstatymą; 
3.5. užtikrina Agentūros veiklos metinių ataskaitų parengimą ir teikia jas tvirtinti visuotiniam dalininkų susirinkimui;
3.6. analizuoja Agentūros veiklos metinius rezultatus;
3.7. teisės aktuose nustatyta tvarka teikia duomenis ir dokumentus apie Agentūrą ar jos dalininkus Juridinių asmenų dalyvių informacinės sistemos tvarkytojui ir Juridinių asmenų registrui;
3.8. sušaukia visuotinį dalininkų susirinkimą;
3.9. praneša dalininkams apie įvykius, galinčius turėti poveikį Agentūros veiklos tęstinumui, veiklos pobūdžiui ir apimčiai;
3.10. vadovaujasi visuotinio dalininkų susirinkimo sprendimais, juos įgyvendina ir teikia visuotiniam dalininkų susirinkimui šių sprendimų įgyvendinimo ataskaitas;
3.11. vykdo Agentūros dalininkų apskaitą;
3.12. tvirtina Agentūros struktūrą ir pareigybių sąrašą, darbo reglamentą, darbuotojų darbo apmokėjimo sistemą, darbuotojų pareigybių aprašymus ir kitus vidaus tvarkomuosius dokumentus;
3.13. sudaro, pakeičia ir nutraukia darbo sutartis su Agentūros darbuotojais, atlieka kitas personalo valdymo funkcijas ir sprendžia su darbo santykiais susijusius klausimus;
3.14. organizuoja ir kontroliuoja Agentūros materialinį aprūpinimą ir materialinių vertybių racionalų panaudojimą ir apsaugą, nustatyta tvarka atidaro ir uždaro Agentūros sąskaitas kredito įstaigose;
3.15. Agentūros vardu sudaro sandorius;
3.16. atstovauja Agentūrai teisme, valstybės ir savivaldybės institucijose ir veikia Agentūros vardu santykiuose su kitais asmenimis arba įgalioja tai atlikti kitus asmenis;
3.17. užtikrina Agentūros vidaus kontrolės sistemos, atitinkančios teisės aktų nuostatas, nustatymą ir funkcionalumą;
3.18. nustato ir pateikia visuomenei informaciją apie Agentūros veiklą ir skelbia viešus pranešimus;
3.19. atlieka kitas viešosios įstaigos vadovo funkcijas, nustatytas viešųjų įstaigų veiklą reglamentuojančiuose teisės aktuose ir Agentūros įstatuose, ir sprendžia kitus su Agentūros veikla susijusius klausimus, nepriskirtus visuotinio dalininkų susirinkimo ar valdybos kompetencijai.

IV SKYRIUS
ŠIAS PAREIGAS EINANČIO DARBUOTOJO PAVALDUMAS

4. Agentūros vadovas yra tiesiogiai pavaldus Lietuvos Respublikos vidaus reikalų ministrui.
___________





